ROMÂNIA              







APROBAT                                                                                                      
JUDEŢUL TIMIŞ







 PRIMAR
MUNICIPIUL TIMIŞOARA

DIRECŢIA EDILITARĂ



 DR.ING.GHEORGHE CIUHANDU
SERVICIUL SALUBRIZARE

BIROUL GESTIUNE DEŞEURI
Nr.SC2009-


/




 
REFERAT
Privind aprobarea Studiului de Fezabilitate pentru „Valorificarea energetică a deşeurilor municipale (DMS) prin conceperea unei instalaţii adecvate şi integrarea acesteia în cadrul CET Sud Timişoara” 
În anul 2005 Consiliul Local al Municipiului Timişoara, în baza H.C.L. 457/2005 s-a asociat cu Consiliul Judeţean Timiş şi cu Consiliile Locale ale municipiilor, oraşelor şi comunelor judeţului Timiş, în vederea promovării proiectului „Sistem integrat de management al deşeurilor menajere în judeţul Timiş”, proiect din care face parte şi depozitul de deşeuri Ghizela. 
Deşi municipiul Timişoara se află într-o situaţie extrem de dificilă în ce priveşte depozitarea deşeurilor colectate de pe raza municipiului Timişoara, deoarece de la 01.01.2009 depozitul de deşeuri de la Parţa - Şag este închis, deşeurile colectate sunt balotate şi depozitate temporar pe platforma CET Sud şi pe o platformă închiriată de operatorul de salubrizare de la societatea Smithfield S.A., situată în strada Polonă, până la ora actuală nu a fost realizat nici un obiectiv din cadrul proiectului, cu toate că, Consultantul Kocks – Epem – Romair - Enviroplan, cu acceptul Ministerului Mediului, a realizat în avans documentaţia de licitaţie pentru realizarea depozitului de deşeuri Ghizela, şi a predat-o în octombrie 2008 Consiliului Judeţean Timiş.
De menţionat că perioada de depozitare temporară este de maxim 1 an, conform prevederilor legale în domeniu, perioadă după care acestea trebuie transportate şi depozitate.

Având în vedere situaţia dificilă în care se găseşte Municipiul Timişoara, neavând în prezent unde depozita deşeurile colectate şi nici în perspectiva imediată(2010) nu se întrevede o posibilitate reală de realizare a depozitului de la Ghizela, se impune ca municipiul Timişoara să-şi reconsidere strategia în ce priveşte eliminarea finală a deşeurilor, în conformitate cu Planul Local de Gestionare a Deşeurilor în municipiul Timişoara, aprobat prin H.C.L. nr. 320/2008, prin identificarea altor soluţii şi alegerea celei mai fezabile din punct de vedere tehnic şi economic pentru municipiu şi pentru comunitate. 
În acest sens s-a realizat de către ISPE Bucureşti, la solicitarea SC COLTERM SA, Timişoara studiu de soluţie şi studiul de prefezabilitate  pentru valorificarea energetică a deşeurilor municipale şi producerea de energie electrică şi termică.
Valorificarea energetică a deşeurilor municipale reprezintă o soluţie tehnico-economică şi socială pe termen lung pentru municipiul Timişoara. Colectarea şi transportul deşeurilor va fi asigurată de operatorul de servicii de salubrizare local, iar instalaţia de valorificare energetică a deşeurilor  poate fi integrată în vederea exploatării în cadrul  CET Sud Timişoara.

Valoarea puterii calorice a deşeurilor municipale este în creştere şi poate asigura funcţionarea unei instalaţii de valorificare energetică cu respectarea tuturor cerinţelor de protecţia mediului şi sănătăţii populaţiei.

Implementarea unei tehnologii de valorificare energetică a deşeurilor municipale, verificată în peste 300 de instalaţii din Uniunea Europeană, se bazează pe o integrare perfectă a managementului deşeurilor şi managementul sistemelor energetice.

Implementarea unei tehnologii de valorificare energetică a deşeurilor municipale în amestec generate în municipiul Timişoara este similară cu tehnologiile de combustie existente în CET Sud Timişoara. Implementarea acestei tehnologii se realizează în CET Sud cu cât mai puţine echipamente, elemente şi piese. De asemenea, în această zonă este posibilă eliminarea controlată a deşeurilor finale nepericuloase (cenuşă) în halda CET Sud Timişoara. Implementarea pe acest amplasament este conformă cu legislaţia în vigoare, respectiv distanţa între instalaţia de valorificare energetică şi zonele de locuit este de peste 1 Km, conform HG nr. 128/2002 privind incinerarea deşeurilor.

Implementarea acestei tehnologii la CET Sud se face şi datorită posibilităţilor de conectare la utilităţile existente modernizate în ultimii ani, iar altele realizate prin programe de investiţii ale SC COLTERM SA.

În schema de funcţionare a instalaţiei în regim de vară necesarul de energie termică este asigurat numai de centrala nouă de cogenerare; apa de termoficare este încălzită în schimbătoarele cu plăci şi alimentează conducta de tur termoficare. 


În schema de funcţionare în regim de iarnă debitul de apă din conducta de retur termoficare se împarte în două: o parte este încălzită în schimbătoarele cu plăci ale centralei de cogenerare pe deşeuri de 20Gcal/h, iar diferenţa de debit de apă de termoficare este încălzită în centrala existentă.


Valorificarea energetică a deşeurilor municipale se va face atât electric cât şi termic. Energia termică se va distribui prin sistemul existent al CET Sud Timişoara. Distribuţia energiei electrice se va face prin transformatorul existent care va fi completat cu o celulă echipată cu întrerupător cu mediu de stingere în vid, cu cabluri. De asemenea, se vor face şi unele amenajări în staţia existentă. 


Implementarea unui sistem de valorificare energetică,  a deşeurilor menajere în amestec generate în municipiul Timişoara ia în considerare:

- Planul Regional de Gestionare a Deşeurilor pentru Regiunea 5 elaborat şi aprobat în anul 2006;

- Studiul privind Managementul Deşeurilor în municipiul Timişoara şi elaborarea Strategiei de Gestionare a Deşeurilor elaborat de S.C. Argif Proiect S.R.L. Piteşti (contract nr. 184/241/2007), aprobat prin HCL 320/2008, precum şi toate prevederile din legislaţia comunitară în vigoare şi care se implementează şi în România ca stat membru al U.E. : Directiva nr. 1999/31/C.E. privind depozitarea deşeurilor, modificată şi completată prin Regulamentul 1882/2003, care prevede obligativitatea pentru statele membre de reducere a cantităţilor de deşeuri biodegradabile depozitate, Directiva 2001/77/.C.E. privind promovarea producerii de electricitate din surse regenerabile care poate stimula producerea de energie din deşeuri – obiectivul fiind generarea de 20% din energia necesară până în 2020, folosind surse regenerabile, Strategia U.E. privind schimbările climatice care stabileşte ca ţintă reducerea cu 20% a emisiilor de gaze cu efect de seră până în 2025.

Implementarea sistemului de valorificare energetică a deşeurilor menajere amestec în municipiul Timişoara asigură:

- neutralizarea nămolului rezultat din Staţia de epurare a municipiului Timişoara (32.229,5 tone/an cu conţinut de minim 35% substanţă uscată);

- reducerea cantităţilor de deşeuri depozitate anual la viitorul depozit conform de la Ghizela în concordanţă cu prevederile din Directiva nr. 1999/31/C.E., privind depozitarea deşeurilor, modificată şi completată de Regulamentul 1882/2003, care prevede obligativitatea pentru statele membre U.E. de reducere a cantităţilor de deşeuri biodegradabile depozitate:

· La 75% din cantitatea totală generată în 1995 – până în 2010;

· la 50% din cantitatea generată în 1995 – până în 2014;

· la 35% din cantitatea generată în 1995 – până în 2020;

· promovarea în România a producerii de electricitate în concordanţă cu Directiva 2001/77/C.E. privind promovarea producerii de electricitate din surse regenerabile care poate stimula producerea de energie din deşeuri – obiectivul fiind generarea de 20% din energia necesară până în 2020, folosind surse regenerabile;

· participarea României la Strategia U.E. privind schimbările climatice care stabileşte ca ţintă reducerea cu 20% a emisiilor de gaze cu efect de seră până în 2025.


Acest sistem va avea un impact pozitiv pe termen mediu şi lung nu doar pentru municipiul Timişoara, dar şi pentru judeţul Timiş şi Regiunea Vest.


Menţionăm că din analiza proiectului Strategiei şi Planului Naţional de Gestionare a Deşeurilor pentru perioada 2009 – 2013, aflat în perioada de consultări, în cadrul alternativei 2, se propune valorificarea energetică a deşeurilor cu cogenerare la nivelul a 17% din cantitatea totală de deşeuri municipale generate în România. 

S-a optat pentru soluţia de valorificare energetică a deşeurilor municipale în amestec datorită faptului că:

- colectarea deşeurilor  în sistem dual nu funcţionează la nivelul prognozat, populaţia deşi acceptă colectarea selectivă în sistem dual, nu depune selectiv deşeurile generate în recipientele de colectare.
- sistemul de transport al operatorului nu asigură colectarea deşeurilor umede şi uscate într-un grafic de timp corespunzător, acelaşi autovehicul colectând ambele fracţii de pe traseele de colectare;
- valorificarea materială a deşeurilor municipale este condiţionată de participarea populaţiei la activitatea de colectare selectivă şi de piaţa mondială de procesare a deşeurilor reciclabile. Implementarea sistemului de colectare selectivă bazat numai pe trasee şi orare diferite de colectare nu este fezabil, este necesară achiziţionarea de autogunoiere cu două sau trei compartimente. Achiziţionarea acestora este rentabilă numai după participarea populaţiei la colectarea selectivă la un nivel minim de 50% din populaţia conectată la serviciul de salubritate.

Prin Studiu de Fezabilitate s-a analizat modul de gestionare  a cantităţii de 150.000 tone deşeuri municipale generate pe teritoriul municipiului Timişoara  din  a căror valorificarea energetică  se produce 85.928 MWh/an sau 182.638 MWh/an energie termică.
Studiul de Fezabilitate pentru „Valorificarea energetică a deşeurilor municipale (DMS) prin conceperea unei instalaţii adecvate şi integrarea acesteia în cadrul CET Sud Timişoara, potrivit proiectului nr.24.733/FC001/2009/1 a fost întocmit de către ISPE Bucureşti la comanda SC COLTERM SA Timişoara şi pus la dispoziţie de către acesta din urma, gratuit, Municipiului Timişoara, iar valoarea proiectul este  de 118.431,9 mii euro.

Având în vedere expunerea de mai sus, pentru asigurarea pe termen lung a eliminării  finale a deşeurilor din municipiul Timişoara în condiţii de protecţie a mediului şi a sănătăţii populaţiei, în condiţii tehnice şi economice avantajoase, propunem aprobarea Studiului de Fezabilitate pentru „Valorificarea energetică a deşeurilor municipale (DMS) prin conceperea unei instalaţii adecvate şi integrarea acesteia în cadrul CET Sud Timişoara” potrivit proiectului nr. 24.733/FC001/2009/1 a fost întocmit de către ISPE Bucureşti.

